2012 m. rugsėjo 4 d. pareikštas ieškinys byloje Italija prieš Komisiją
(Byla T-387/12)
Proceso kalba: italų
Šalys
Ieškovė: Italija, atstovaujama avvocato dello Stato S. Fiorentino
Atsakovė: Europos Komisija
Reikalavimai
Ieškovė Bendrojo Teismo prašo:
Panaikinti 2012 m. birželio 22 d. Komisijos įgyvendinimo sprendimą Nr. 2012/336/ES (pranešta dokumentu Nr. C(2012) 3838) dėl valstybių narių patirtų tam tikrų išlaidų nefinansavimo Europos Sąjungos lėšomis iš Europos žemės ūkio orientavimo ir garantijų fondo (EŽŪOGF) Garantijų skyriaus, Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP).
Priteisti iš Komisijos bylinėjimosi išlaidas.
Ieškinio pagrindai ir pagrindiniai argumentai
Šis ieškinys susijęs su fiksuoto dydžio finansinėmis pataisomis, taikomomis Italijos Respublikai ir susijusiomis su paramos perdirbimui skirtų pomidorų augintojams 2006, 2007 ir 2008 metais reglamentavimu.
Ieškinį ieškovė grindžia vieninteliu pagrindu, susijusiu su 1999 m. gegužės 17 d. Tarybos reglamento (EB) Nr. 1258/1999 dėl bendrosios žemės ūkio politikos finansavimo (OL L 160, p. 103; 2004 m. specialusis leidimas lietuvių k., 3 sk., 25 t., p. 414) 7 straipsnio 4 dalies ir 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (OL L 209, p. 1) 31 straipsnio pažeidimu.
Šiuo pagrindu ieškovė ginčija skundžiamu sprendimu numatytų finansinių pataisų, kurios lygios 2 % išlaidų, taikymą nurodydama, kad šios pataisos buvo taikomos nepaisant Komisijos pripažintų įrodymų, kad nebuvo padaryta jokios juntamos finansinės žalos.
Be to, ieškovė ginčija šių pataisų dydį, nurodydama, kad jis yra neproporcingas ir akivaizdžiai nelogiškas, nes aiškiai viršija dėl Italijos valdžios institucijų veiksmų patirtą potencialią žalą.
____________